b"\n_START_ARTICLE_\nDansk Sojakagefabrik\n_START_PARAGRAPH_\nDansk Sojakagefabrik i folkemunde kaldt Sojakagen, var en fabrik, der for\xc3\xa6dlede sojab\xc3\xb8nner til foder og madolie. B\xc3\xb8nnerne blev hentet til landet af \xc3\x98K's skibe, og fabrikken var etableret af rederiet. Den blev grundlagt i 1909 p\xc3\xa5 Islands Brygge i K\xc3\xb8benhavn og udviklede sig til en betydelig arbejdsplads, der i 1950'erne besk\xc3\xa6ftigede ca. 1.200 medarbejdere, hvoraf mange boede i samme omr\xc3\xa5de._NEWLINE_Firmaet udvidede med fabrikker i andre byer som Aalborg, Helsingborg, Hang\xc3\xb6 i Finland og udvidede sortimentet. Indtil lukningen var der en del protester fra beboerne i omr\xc3\xa5det._NEWLINE_15. juli 1980 kort efter midnat, skete der en eksplosion i ekstraktionsanl\xc3\xa6gget, der kunne h\xc3\xb8res og m\xc3\xa6rkes over det meste af K\xc3\xb8benhavn. Ved ulykken blev 23 mennesker s\xc3\xa5ret, og der skete skader for omkring 200 millioner kr. Anl\xc3\xa6gget blev ikke genetableret, og sk\xc3\xb8nt resten af firmaet fortsatte produktion, kunne \xc3\xb8konomien ikke i l\xc3\xa6ngden h\xc3\xa6nge sammen, s\xc3\xa5 fabrikken lukkede 17. januar 1991. Efter lukningen fors\xc3\xb8gte \xc3\x98K at s\xc3\xa6lge anl\xc3\xa6gget til Pakistan, men da anl\xc3\xa6gget producerede klor o.a. ved hj\xc3\xa6lp af en kviks\xc3\xb8lvkatalysator, blev handlen, m\xc3\xa5ske efter pres fra Greenpeace, ikke gennemf\xc3\xb8rt._NEWLINE_P\xc3\xa5 fabriksomr\xc3\xa5det og i havnen er der sket en grundig rensning, og omr\xc3\xa5det er fra 1999 udstykket til byggegrunde og omd\xc3\xb8bt til Havnestaden. En del af de gamle bygninger er blevet restaureret, ombygget og genbrugt. Det g\xc3\xa6lder bl.a. Gemini Residence (der er bygget uden p\xc3\xa5 to gamle siloer), Pressesiloen og Zeppelinerhallen._NEWLINE_Af kendte som har arbejdet hos Dansk Sojakagefabrik er blandt andet det nuv\xc3\xa6rende folketingsmedlem Finn S\xc3\xb8rensen."